ZAVRŠENI RADOVI NA UREĐENJU NOVOG GROBLJA U AKCIJI JKP “MEDIANA” I JKP “GORICA”

Očišćen i prostor između grobnih mesta

*Građani koji ovde dolaze, više neće imati problema sa rastinjem. Takođe u fazi smo izrade 10 novih kontejnera za odlaganje otpada koji će biti postavljeni na lokacijama na kojima su inače bili postavljeni ovde na Novom groblju, objasnio je direktor JKP „Mediana“ Dragoslav Pavlović

Radovi na čišćenju i uređenju Novog groblja u Nišu, završeni su petnaestak dana ranije od predviđenog roka. Pokošena je trava, uređen je prostor između grobnih mesta, a očekuje se i zamena starih dotrajalih kontejenra novim.
-Na Novom groblju u Nišu ima 400 parcela sa po 90 grobnih mesta i sve su parcele pokošene i sređene u periodu od 30 dana. Krenuli smo oko 20. jula da radimo ove glavne staze koje su široke tri metra i koje nam po programu pripadaju. JKP „Mediana“ je zajedno sa JKP „Gorica“ krenulo da radi prostor između samih grobnih mesta jer je zaista trava bila izuzetno visoka i to „Gorica“ nije mogla da završi sama, objašnjava direktor JKP „Mediana, Dragoslav Pavlović.
U ovoj zajedničkoj akciji, osim sređivanja i košenja oko grobnih mesta, sređivani su drvoredi, žive ograde kao i svi zeleni elementi koji oplemenjuju izgled Novog groblja.
-Građani koji ovde dolaze, više neće imati problema sa rastinjem. Takođe u fazi smo izrade 10 novih kontejnera za odlaganje otpada koji će biti postavljeni na lokacijama na kojima su inače bili postavljeni ovde na Novom groblju, dodaje Pavlović.
JKP „Mediana“ preuzela je 19 kontejnera koji su već postajali na Novom groblju a koji su zarđali i više nisu u ispravnom stanju. Deset od tih 19 ići će na reparaciju, dok ostatak ide u staro gvožđe.
-Što se tiče broja kontejnera planiramo da, kad repariramo stare, postavimo 20 do 25 velikih kontejnera od pet kubika, izjavio je direktor JKP „Mediana“.
Po programu poslovanja, ovo Javno komunalno preduzeće održava sve avenije i sve ulice koje su šire od tri metra, ali i sve javne zelene površine na Novom groblju.
Naknada koju sugrađani plaćaju za uređenje oko grobnih mesta ide JKP „Gorici“, međutim, ukoliko „Gorica“ ne bude bila u stanju da sama održava površine između grobnih mesta, prema rečima Pavlovića, tu naknadu treba podeliti.
Inače na teritoriji grada postoji više tačaka gde ima problema oko čišćenja i košenja. U redovnom programu JKP „Mediana“ nalaze se sve velike zelene površine, parkovi, bulevari, međublokovski prostor. 
-Međutim, ima akutnih stvari za koje moramo da pomognemo, a nismo nadležni. Vrlo često se to dešava sa Železnicom, kosili smo sve kosine duž pruge Jug, koja prolazi kroz Niš, kako bi sprečili pojavu zmija i ostalih životinja. Po prijavi građana izlazimo i na neka druga mesta kao što su neka dečija igrališta, ili neki međublokovski prostori koji nisu obuhvaćeni našim programom poslovanja, dodaje Dragoslav Pavlović.
Problem leži u manjku zaposlenih, pa se nedostatak radnika nadomešta kroz javne radove.
Trenutno je u fazi sređivanja Romsko groblje, a uskoro i groblje u Donjem Komrenu.
-Novo groblje i Vrežinsko groblje je razlog zbog koga se zastalo sa sređivanjem Starog groblja jer smo morali ovde da dođemo i radimo na uređivanju. Očekujem da u narednim danima krenemo ponovo sa radovima na Starom groblju, kaže Pavlović. 
Staro groblje, inače memorijalno groblje, vrlo je važno za Nišlije ne samo zbog prolaza između ulica, već i spomenika koji se posećuju, 
-U narednom periodu biće sređivane gornje parcele, jer je urađeno od kapije do kapije u širini od 100 metara, za šta će biti potrebno još mesec dana, kako bi narednu sezonu dočekalo u boljem stanju, najavljuje Pavlović.
Podsećanja radi detaljno čišćenje Starog groblja obavljeno je pre tri godine.
LEG:NOVO GROBLJE DOBIJA I NOVE KONTEJNERE:Dragoslav Pavlović,direktor

LEG:“MEDIANA“ POMOGLA „GORICI“:Novo groblje potpuno sređeno

LEG:POKOŠENA TRAVA,UREĐENE ULICE I PROSTOR IZMEĐU GROBNIH MESTA;Novo groblje

(Projekat „Nišlije se uključuju u odlučivanje“ sufinansiran iz budžeta grada Niša)